Sport sohasidagi eng muhim xabarlar haftalik dayjesti

Yakunlanayotgan hafta davomida O‘zbekiston va jahon sportida qator ahamiyatli voqealar sodir bo‘ldi. «Gazeta.uz» ushbu hodisalarning eng muhimlaridan haftalik sport yangiliklari dayjestini tayyorladi.
25 may kuni O‘zbekiston futbol assotsiatsiyasi Tartib-intizom qo‘mitasining navbatdagi yig‘ilishi bo‘lib o‘tdi. Uning natijasida, bir necha futbolchi va rasmiylarga nisbatan intizomiy choralar qo‘llanildi:
Iyun oxirida O‘zbekiston futzal terma jamoasi Toshkent shahrida yig‘in tashkil etadi. Poytaxtga Jahon chempionati ishtirokchisi va Janubiy Amerikaning eng kuchli terma jamoalaridan biri bo‘lmish Venesuyela terma jamoasi tashrif buyuradi. O‘FA bilan kelishuvga ko‘ra, Venesuyela Toshkentdagi yig‘inlar doirasida 25−28 iyun kunlari O‘zbekiston terma jamoasi bilan ikkita o‘rtoqlik uchrashuvini o‘tkazadi. O‘yinlar «Yunusobod» sport majmuasida bo‘lib o‘tishi rejalashtirilgan.

Olimpiada chempioni Fazliddin G‘oibnazarov navbatdagi jangini kimga qarshi o‘tkazishi ma’lum bo‘ldi. Hamyurtimiz 26 iyunda Kvinton Rendallga qarshi, Lomachenko-Nakatani o‘rtasidagi jang oqshomi kunida ringga ko‘tariladi.
11 iyun kuni poytaxtdagi «Yunusobod» sport majmuasida professional boks kechasi tashkil etiladi. O‘zbekistonlik Shohjahon Ergashev tomonidan tashkil etilayotgan mazkur boks oqshomining markaziy jangi o‘zining ishtirokida bo‘lib o‘tadi. Bokschining «Olamsport.com» saytiga xabar berishicha, u 10 raunddan iborat jangni ganalik Robert Kuayega qarshi o‘tkazadi. Oqshom doirasida yana kamida 7 ta juftlik jang uchun ringga ko‘tariladi.
25−26 may kunlari Ozarbayjon poytaxti Boku shahrida para-dzyudo bo‘yicha Tokio-2020 yozgi Paralimpiya o‘yinlariga muhim reyting ochkolarini beruvchi Gran-pri musobaqasi bo‘lib o‘tdi. Para-dzyudo bo‘yicha O‘zbekiston milliy terma jamoasi ushbu musobaqada 10 ta medalni qo‘lga kiritdi va umumjamoa hisobida 2-o‘rinni egalladi.
O‘zbekiston milliy jamoasi bosh murabbiyi Vadim Abramov Saudiya Arabistonida o‘tadigan markazlashgan saralash bahslari uchun yakuniy tarkibni e’lon qildi. Tarkibga 28 nafar futbolchi jalb etilgan.
Foto: O‘FA matbuot xizmati
Iyun oyida O‘zbekiston Milliy terma jamoasi JCH-2022 hamda OK-2023 qo‘shma saralash bahslari doirasida Singapur, Yaman va Saudiya Arabistoni jamoalariga qarshi o‘yinlarda keyingi bosqich yo‘llanmasi uchun kurash olib boradi. Markazlashgan turnir Saudiya Arabistonida bo‘lib o‘tadi.
28 may kuni O‘FA Futbol faoliyatini nazorat qilish bo‘yicha maxsus inspeksiyasi tomonidan Pro-ligada qatnashuvchi «Yangiyer» hamda «Sho‘rtan» futbol klublarining ayrim vakillari xaq evaziga kelishilgan o‘yinlarda qatnashganligi va totalizator o‘ynab kelgan shahslarga yordam berganligi aniqlandi. Ushbu holatlar bo‘yicha inspeksiya tegishli ma’lumotlarni to‘plab, O‘FA Etika qo‘mitasiga ko‘rib chiqish va qaror qabul qilish uchun taqdim etdi.
Ma’lumotlar bo‘yicha O‘FA Etika qo‘mitasining yig‘ilishi bo‘lib o‘tgan. Unda Pro-liga musobaqasida qatnashuvchi «Yangiyer» hamda «Sho‘rtan» futbol klublarining ayrim vakillariga nisbatan intizomiy choralar qo‘llanilgan. Ayrim futbolchi va mutaxassislar kelishilgan o‘yinlarda qatnashganligi, totalizator o‘ynab kelgan shahslarga yordam berganligi hamda yordam berishga uringanligi uchun 6 oydan 1 yilgacha bo‘lgan muddatlarga futbol bilan bog‘liq har qanday faoliyatdan chetlatildi.
Mazkur qaror O‘FA tomonidan rasmiy tarzda e’lon qilingan kundan boshlab kuchga kiradi.